**Tăcerea dintre noi**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se adâncește, prin vânturi și ploi,

Tăcerea dureroasă dintre noi,

Se-adună gândurile mele, roi,

Iar lacrimile reci se scurg șuvoi

Pe-obrazul mut de nepăsarea ta,

Pe gura mea flămândă, ce ar vrea

Să devoreze iar făptura ta,

Care m-a cucerit, subit, cândva.

Îmi amintesc: cu aerul patern,

Îmi explicai pasaje din Jules Verne,

Privind, în peisajul toamnei, tern,

La frunze ruginii, cum jos se-aștern.

Azi frică ni-e de noi și de cuvinte,

Ascult tăcerea ta luând aminte,

Nevoie am doar de-un cuvânt, s-alinte

Ființa mea, de alte jurăminte.

În ochi, tu nu mai ai tandrețea care

Mă-nvăluia plăpând cu-a ei visare,

Și modelându-mi trupul, ca o boare,

Mi-l savura. Ce dulce delectare!…

Mi-e teamă de crepusculul iubirii,

Aș vrea cumva să lupt cu legea firii,

Să nu cădem în gheara adormirii,

Să câștigăm la lozul nemuririi!